**REPUBLIKA SRPSKA**

**NARODNA SKUPŠTINA**

**Z A P I S N I K**

**sa** **Dvadeset sedme posebne sjednice Narodne skupštine Republike Srpske,**

**održane 1. februara 2022. godine**

Dvadeset sedma posebna sjednica Narodne skupštine Republike Srpske održana je 1. februara 2022. godine u Banjoj Luci.

Predsjednik Narodne skupštine Republike Srpske Nedeljko Čubrilović (u daljem tekstu predsjednik) otvorio je Dvadeset sedmu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Gordana Tešanović, Gordana Vidović, Milan Radović, Begija Smajić, Krsto Jandrić, Budimir Balaban i Dragan Čavić.

Predsjednik je obavijestio prisutne da će *dan za glasanje* biti po okončanju rasprave o predloženoj tački dnevnog reda, te da se radi uz preporuke Instituta za javno zdravstvo Republike Srpske.

Na osnovu člana 170 stav 4 Poslovnika Narodne skupštine Republike Srpske („Službeni glasnik Republike Srpske“, broj 66/20), (u daljem tekstu Poslovnik), sjednica je zakazana na zahtjev predsjednika Narodne skupptine Republike Srpske.

Poslanici su usvojili

**DNEVNI RED**

**1. Političko-ekonomska situacija u Bosni i Hercegovini**

sa ***49 glasova za, jednim protiv i 23 su se uzdržala od glasanja.***

Prešlo se na razmatranje tačke dnevnog reda.

Ad – 1: **Političko-ekonomska situacija u Bosni i Hercegovini**

Na osnovu člana 133 stav 7 Poslovnika, poslanici su usvojili prijedlog Kolegijuma Narodne skupštine Republike Srpske da o ovoj tački govore po dva predstavnika kluba poslanika i poslaničke grupe sa ***49 glasova za, 20 protiv i dva su se uzdržala od glasanja.***

Uvodno izlaganje dao je Nedeljko Čubrilović, predsjednik Narodne skupštine Republike Srpske.

Zatim je Kolegijum odobrio obraćanje predsjednicima parlamentarnih političkih stranaka iz Republike Srpske koji su uputili zahtjev za obraćanje u trajanju do 20 minuta uz napomenu da imaju pravo po pet minuta učešća u toku rasprave, te su se isti obratili sljedećim redoslijedom:

* Goran Selak – SPS,
* Nenad Nešić – DNS,
* Darko Banjac – NPS,
* Nenad Stevandić – US,
* Branislav Borenović – PDP,
* Petar Đokić – SP,
* Mirko Šarović – SDS i
* Milorad Dodik – SNSD.

Poslanicima se obratio Dragan Čović, predsjednik HDZ BiH.

U raspravi su učestvovali: Miladin Stanić, Jelena Trivić, Željka Cvijanović, predsjednik Republike Srpske, Perica Bundalo, Senad Bratić, Srđan Mazalica, Spomenka Stevanović, Duško Ivić, Radovan Višković, predsjednik Vlade Republike Srpske, Aleksandar Glavaš, Igor Žunić i Milan Tubin.

Zaključena je rasprava, a završnu riječ dao je Nedeljko Čubrilović, predsjednik Narodne skupštine Republike Srpske.

Nakon završne riječiprešlo se u ***dan za glasanje****.*

*U* ***danu za glasanje***,1. februara 2022. godine*,* svoje odsustvo najavili su sljedeći narodni poslanici: Gordana Vidović, Gordana Tešanović, Dragan Čavić, Budimir Balaban, Krsto Jandrić, Milan Švraka, Branko Butulija, Goran Selak, Savo Vulić, Maksim Skoko, Aleksandar Glavaš, Dane Malešević, Mirko Sovilj. Duško Ivić, Miladin Stanić, Darko Babalj, Nebojša Vukanović, Nedeljko Glamočak, Tomica Stojanović, Davor Šešić, Stevo Joksimović, Ivanka Marković, Milan Radović, Jelena Trivić, Milenko Vićanović, Igor Crnadak, Ljubiša Krunić, Senad Bratić, Edin Ramić, Begija Smajić, Sonja Karadžić Jovičević, Perica Bundalo i Radenko Čupić.

**Zaključci u vezi političko-ekonomske situacije u Bosni i Hercegovini**

1. Narodna skupština Republike Srpske konstatuje da nisu prestali razlozi zbog kojih je Narodna skupština Republike Srpske usvojila zaključke na Dvadesetoj posebnoj sjednici održanoj dana 30. 7. 2021. godine.
2. Narodna skupština Republike Srpske konstatuje da su se predstavnici Republike Srpske u institucijama BiH ponašali i djelovali u skladu sa zaključcima usvojenim na Dvadesetoj posebnoj sjednici održanoj dana, 30. 7. 2021. godine.
3. Narodna skupština traži da predstavnici Republike Srpske izabrani u Parlamentarnu skupštinu BiH predlože zakon o zabrani zloupotrebe pojma genocid.
4. Narodna skupština Republike Srpske traži od Vlade Republike Srpske da u parlamentarnu proceduru uputi Zakon o finansiranju nevladinih organizacija.
5. Narodna skupština Republike Srpske podržava što skorije usvajanje i stupanje na snagu zakona o utvrđivanju porijekla imovine i posebnom porezu na imovinu.
6. Narodna skupština Republike Srpske će osnovati radno tijelo za borbu protiv korupcije i svojim aktima predvidjeti da na čelu tog radnog tijela bude predstavnik opozicije.
7. Narodna skupština Republike Srpske traži od Parlamentarne skupštine BiH da prije svake sjednice dostavi Narodnoj skupštini sve materijale na razmatranje radi zauzimanja stavova u adekvatnom vremenskom roku.
8. Narodna skupština traži od Savjeta ministara BiH da prije svake sjednice dostavi sve materijale Vladi Republike Srpske na razmatranje radi zauzimanja stavova u adekvatnom vremenskom roku.
9. Narodna skupština traži od Predsjedništva BiH da prije svake sjednice dostavi sve materijale predsjedniku Republike Srpske radi zauzimanja stavova u adekvatnom vremenskom roku.
10. Narodna skupština Republike Srpske smatra da je u skladu sa zaključcima sa Dvadesete posebne sjednice, da predstavnici Republike Srpske u Parlamentarnoj skupštini BiH, Savjetu ministara BiH i Predsjedništvu BiH mogu da prisustvuju sjednicama, ali na način da u svom odlučivanju uvažavaju stavove i odluke Narodne skupštine Republike Srpske, Vlade Republike Srpske i predsjednika Republike Srpske, respektivno.
11. Narodna skupštine Republike Srpske predlaže predsjedniku Republike Srpske da uputi ponovni poziv predstavnicima institucija i drugih konstitutivnih naroda iz FBiH za razgovor i dijalog o mogućim rješenjima za prevazilaženje trenutne krize u BiH.
12. Narodna skupština Republike Srpske ostaje pri stavu da BiH može egzistirati samo na bazi Ustava BiH i dogovora između dva entiteta i tri konstitutivna naroda.
13. Ovi zaključci stupaju na snagu narednog dana od dana donošenja.

**usvojeni su sa *50 glasova za, nijednim protiv i nijedan poslanik se nije uzdržao od glasanja.***

Predsjednik je zaključio Dvadeset sedmu posebnu sjednicu Narodne skupštine Republike Srpske.

U skladu sa članom 174 stav 10 Poslovnika Narodne skupštine Republike Srpske sastavni dio ovog zapisnika je stenogram od 123 stranice, tonski i video-zapis Dvadeset sedme posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***